b'\n_START_ARTICLE_\nKawar\n_START_PARAGRAPH_\nKawar (my\xc3\xb6s Kaouar) on kalliorinne ja sen l\xc3\xa4nsipuolella sijaitseva keidasryhm\xc3\xa4 Nigerin koillisosassa Bilman departementissa._NEWLINE_Noin 150 kilometrin pituinen pohjois-etel\xc3\xa4suuntainen kalliojono suojaa keitaita id\xc3\xa4st\xc3\xa4 puhaltavalta hiekalta. Sen pohjoisosassa sijaitsee 576 metri\xc3\xa4 korkea Pic Zoumri. L\xc3\xa4nness\xc3\xa4 levitt\xc3\xa4ytyy Saharaan kuuluva T\xc3\xa9n\xc3\xa9r\xc3\xa9n hiekka-aavikko, pohjoisessa Djadon yl\xc3\xa4nk\xc3\xb6 ja etel\xc3\xa4ss\xc3\xa4 Bilman hiekka-aavikko._NEWLINE_Kawarin t\xc3\xa4rkeimm\xc3\xa4t keitaat ovat Bilma, Dirkou ja Aney. Niiden asukkaat ovat kesken\xc3\xa4\xc3\xa4n sekottuneita kanureja, teda-heimoon kuuluvia tubuja ja tuaregeja. Kanurien ja tubujen sekoituksesta k\xc3\xa4ytet\xc3\xa4\xc3\xa4n Kawarissa nimityst\xc3\xa4 gu\xc3\xa9zibida. Seudun p\xc3\xa4\xc3\xa4kieli on kanuri._NEWLINE_Ukba ibn Nafin johtamien arabien kerrotaan valloittaneen Kawarin vuonna 666. 1200-luvulta l\xc3\xa4htien se kuului Kanem-Bornun valtakuntaan. Keskiajalla seudun l\xc3\xa4pi kulki Fezzanin ja T\xc5\xa1adj\xc3\xa4rven v\xc3\xa4linen t\xc3\xa4rke\xc3\xa4 kauppareitti. 1700-luvulta l\xc3\xa4htien se k\xc3\xa4rsi tuaregien ja tubujen hy\xc3\xb6kk\xc3\xa4yksist\xc3\xa4. Ensimm\xc3\xa4iset eurooppalaiset tutkimusmatkailijat k\xc3\xa4viv\xc3\xa4t Kawarissa 1800-luvulla. Ranskalaiset valtasivat sen vuonna 1906._NEWLINE_Nyky\xc3\xa4\xc3\xa4n Agadezista Kawarin kautta kulkeva autiomaareitti haarautuu Siguedinessa Madaman kautta Libyan Tumun raja-asemalle sek\xc3\xa4 Chirfan kautta Algerian Djanetiin. Keitailla kasvatetaan taatelipalmuja sek\xc3\xa4 viljell\xc3\xa4\xc3\xa4n vihanneksia, sinimailasta ja ohraa. Bilmassa tuotetaan my\xc3\xb6s suolaa.'